钦定古今图书集成/理学汇编/经籍典/第086卷 > 宋胡一桂翼传举要 > 《象类说》
## 钦定古今图书集成/理学汇编/经籍典/第086卷 > 宋胡一桂翼传举要 > 《象类说》

愚于《本义》后既分八卦为象图而系之以说矣，大概
欲见三圣人取象不同之意，以今观之，尚有未备，故
复为此图，分天文、地理、人物等为类，首文王卦象，次
周公《爻象》，次孔子《十翼》、中《彖传》《象传》《说卦传》所取象以该之，庶乎不致有遗。朱子尝谓《易》为卜筮书，而所
谓象者，皆是假此众人共晓之物，以形容此事之理，
使知所取舍而已。然则《系辞》所谓“以制器者尚其象”，
特大约言之，况十三卦制器，纤悉毕备，后人无复有
所加矣。惟于卜筮之用，至于今未已也。吁！谓象专为
制器设者，愚斯之未能信也。